FC København har netop offentliggjort, at man har ophævet Franco Mussis' lejeaftale med Genoa og i stedet sælger han til argentinske San Lorenzo.

Der var store forventninger til FC København-indkøbet Franco Mussis, da han tiltrådte i sommer, men tålmodigheden var ikke stor fra københavnernes side af, der sendte argentineren på lån til italienske Genoa.

Den lejeaftale er nu blevet ophævet, og FC København melder på deres hjemmeside, at man har solgt Mussis til San Lorenzo i hjemlandet Argentina.

- Tanken bag købet af Mussis var rigtig god, for hans kvaliteter matchede den profil, vi søgte til den centrale midtbane. Desværre lykkedes vi ikke med den kulturelle omstilling, hverken på eller uden for banen, og måske rejste han fra Argentina to-tre år for tidligt, siger Ståle Solbakken til klubbens hjemmeside.

- Franco Mussis var en fin repræsentant for sin nation og gjorde sit bedste, men udgangspunktet var for svært til at lykkes. Derfor er vi meget glade for, at så stor en klub som San Lorenzo, der netop har mødt Real Madrid i VM-finalen for klubhold, var klar til at købe ham til en pris, som vi er vældig tilfredse med.

Mussis nåede en enkelt optræden i Superligaen.

Abonnement til F.C. Københavns hjemmekampe - Fast adgang fra 79 kr./md.* (*6 md. binding / min. 474 kr.)